Author: administrator
Last saved by: viktoria.radvanska
Company: Abyss

Predkladacia správa

Vláda Slovenskej republiky prerokovala 1. augusta 2007 správu o vplyve geologického prostredia na zdravotný stav obyvateľstva, ktorá informovala o čiastkových výsledkoch dvoch výskumných úloh riešených Štátnym geologickým ústavom D. Štúra a prijala v tejto súvislosti uznesenie č. 636.
 
Na základe tohto uznesenia vláda Slovenskej republiky uložila ministrovi životného prostredia predložiť na rokovanie vlády informáciu o výsledkoch výskumných úloh „Zhodnotenie potenciálneho vplyvu geochemického prostredia na zdravotný stav obyvateľstva banskoštiavnickej oblasti“ a „Environmentálne a zdravotné indikátory Slovenskej republiky“ po ich ukončení. 
 
Predložený materiál informuje o výsledkoch menovaných úloh, ktoré sú jedinečné svojim prístupom k riešeniu otázky ochrany ľudského zdravia prostredníctvom výsledkov výskumu v oblasti medicínskej geochémie. Problematika geologického prostredia a jeho vplyvu na ľudské zdravie nebola nikdy komplexne spracovaná a existuje zatiaľ len veľmi málo dostupných poznatkov v tejto oblasti. V súčasnosti nie je preto možné ani navrhovať preventívne opatrenia proti negatívnym vplyvom geologického podložia rizikových lokalít na zdravie človeka.
Hlavným cieľom výskumných prác bolo získať poznatky o tom, akým spôsobom by bolo možné znížiť negatívne vplyvy horninového prostredia na ľudské zdravie v Slovenskej republike. Tento cieľ je v súlade s hlavnými prioritami „Šiesteho environmentálneho akčného programu EÚ 2002 – 2012“ a s ďalšími dokumentmi ako sú „Stratégia EÚ pre životné prostredie a zdravie“, „Akčný plán pre životné prostredie a zdravie 2004 – 2010“, „Tematická stratégia na ochranu pôdy“ a „Rámcová smernica o vode“. Z národných dokumentov, sú ciele a výsledky úloh v súlade so „Stratégiou, zásadami a prioritami štátnej environmentálnej politiky“, „Národnou stratégiou trvalo udržateľného rozvoja“, „Národným environmentálnym akčným programom“, „Akčným plánom pre životné prostredie a zdravie“, „Vodným plánom Slovenskej republiky“ či jeho čiastkovými „Plánmi manažmentu povodí“.
Realizované práce, akými boli zostavenie súborov environmentálnych a zdravotných indikátorov, vyčlenenie a charakterizácia potenciálne rizikových oblastí, environmentálno-medicínska regionalizácia, sledovanie reťazca – geologické prostredie (vody a pôdy) – potravový reťazec (miestne pestovaná zelenina) – človek (monitoring rizikových prvkov v biologických materiáloch obyvateľstva), či definovanie limitných hodnôt pre chemické prvky v pôde a podzemnej vode podporujú realizáciu národných priorít v budúcnosti, najmä v oblastiach so zhoršeným zdravotným stavom obyvateľstva. 
 
Materiál je zaradený na rokovanie rady vlády SR pre verejnú správu a keďže je informatívnej povahy, neobsahuje doložku finančných, ekonomických, environmentálnych vplyvov, ani vplyvov na zamestnanosť a podnikateľské prostredie.